ഒക്ടോബര് ഒന്നു മുതല് കെ.എസ്.ആര്.ടി.സിയില് പഴയ ടിക്കറ്റ് നിരക്ക് കോവിഡ് സാഹചര്യത്തില് യാത്രക്കാര് കുറഞ്ഞതോടെ ആഴ്ചയിലെ ചില ദിവസങ്ങളില് കെ.എസ്.ആര്.ടി.സി ഏര്പ്പെടുത്തിയിരുന്ന യാത്ര നിരക്ക് വര്ധന പിന്വലിച്ചു. ഒക്ടോബര് ഒന്ന് മുതല് എല്ലാ ദിവസവും ഒരേ യാത്ര നിരക്കായിരിക്കുമെന്ന് ഗതാഗതമന്ത്രി ആന്റണി രാജു അറിയിച്ചു. കൊവിഡ് പശ്ചാത്തലത്തില് യാത്രക്കാരുടെ എണ്ണത്തില് കുറവ് നേരിട്ടതോടെ നേരത്തെ ഫ്ലക്സി റേറ്റ് രീതിയായിരുന്നു കെ.എസ്.ആര്.ടി.സിയില് ഉണ്ടായിരുന്നത്. സ്കൂള് തുറക്കുന്ന സാഹചര്യത്തില് നാളെ വൈകുന്നേരം അഞ്ചു മണിക്ക് വിദ്യാഭ്യാസ മന്ത്രിയുമായി ഗതാഗത മന്ത്രി ചര്ച്ച നടത്തും. കെ.എസ്.ആര്.ടി.സി. ബസുകള് വിട്ടു നല്കല്, വിദ്യാര്ഥികളുടെ കണ്സഷന് തുടങ്ങിയവ ചര്ച്ചയാകും. കണ്സഷന് നിരക്ക് കൂട്ടണമെന്ന ആവശ്യത്തില് ജസ്റ്റിസ് രാമചന്ദ്രന് കമ്മീഷന്റെ ശിപാര്ശകള് പരിശോധിച്ച ശേഷമേ തീരുമാനമെടുക്കൂ. കെ.എസ്.ആര്.ടി.സിയുടെ ദീര്ഘദൂര വോള്വോ, സ്കാനിയ ബസുകളില് ഇനി സൈക്കിളും ഇസ്കൂട്ടറും കൊണ്ടുപോകാമെന്ന് മന്ത്രി ആന്റണി രാജു അറിയിച്ചു. നവംബര് ഒന്നു മുതല് തീരുമാനം നടപ്പിലാക്കും. ബസുകളില് ഇതിനായി ക്രമീകരണം ഒരുക്കുമെന്നും നിരക്ക് പിന്നീട് നിശ്ചയിക്കുമെന്നും മന്ത്രി പറഞ്ഞു. ഹര്ത്താല് ദിനമായ ഇന്ന് കെ.എസ്.ആര്.ടി.സി. അവശ്യ സര്വിസുകള് നടത്തിയെന്നും മന്ത്രി പറഞ്ഞു.